**ZELENA TRGATEV V LETU 2021**

**PRAVNA PODLAGA:** Uredba o izvajanju podpornega programa v vinskem sektorju (Uradni list RS, št. 38/16, s spremembami; v nadaljevanju: Uredba)

**KAJ:** Finančno nadomestilu zaradi nastale situacije na trgu z vinom zaradi epidemije COVID-19.

**KDO JE UPRAVIČEN:** Vlagatelj je nosilec KMG, ki:

* izvaja zeleno trgatev na **vsaj 10 % površin** vinogradov, ki jih obdeluje;
* 1. marca 2021 je imel v register prijavljenih **vsaj 5.300 kg grozdja letnika 2020** in prijavljene zaloge vina za leto 2020, če je v letu 2019 pridelal vino.

**POGOJI:** Upravičenec do finančnega nadomestila je vlagatelj, ki izpolnjuje naslednje pogoje:

* zelena trgatev **mora biti izvedena na celotni površini vinograda**, ki je kot posamezni GERK vpisan v register kmetijskih gospodarstev.
* najmanjša strnjena površina, določena v skladu s prvim odstavkom 44. člena Izvedbene uredbe 2016/1150/EU, na kateri se lahko uveljavlja podpora za zeleno trgatev, znaša **0,1 ha** in **ne sme biti na več kot 10 % površine zasajena s trsi, mlajšimi od štirih let**.
* vinogradi, na katerih se uveljavlja podpora za zeleno trgatev, morajo biti tudi v letu uveljavljanja podpore ustrezno vzdrževani v skladu z zakonom, ki ureja kmetijska zemljišča.
* ob izvedbi zelene trgatve s kemičnimi sredstvi se lahko uporabljajo le sredstva, registrirana za ta namen v skladu z zakonom, ki ureja fitofarmacevtska sredstva. Uporaba teh sredstev ne sme negativno vplivati na okolje, kar pridelovalec dokazuje z evidenco o uporabi fitofarmacevtskih sredstev, ki se vodi v skladu z zakonom, ki ureja fitofarmacevtska sredstva.

**OBDOBJE:** Zelena trgatev mora biti v celoti izvedena **do 1. avgusta 2021.**

**VIŠINA FINANČNEGA NADOMESTILA:** Finančno nadomestilo se določi v višini 50 % vsote neposrednih stroškov in izgube dohodka zaradi odstranitve grozdov.

* Neposredni stroški zaradi ročne odstranitve grozdov znašajo 815 eurov na hektar.
* Neposredni stroški zaradi kemične odstranitve grozdov se priznajo na podlagi računa za kemično sredstvo in stroškov tretiranja s tem sredstvom, ki znašajo 63 eurov na hektar.
* Neposredni stroški zaradi mehanske odstranitve grozdov se priznajo na podlagi računa za mehansko (strojno) odstranjevanje grozdja v tem vinogradu.
* Izguba dohodka zaradi odstranitve grozdov znaša 3.160 eurov na hektar.

Največja višina podpore, ki jo lahko prejme upravičenec, znaša 50.000 eurov

**POSTOPEK:** Upravičenec pošlje vlogo za dodelitev podpore po pošti priporočeno na naslov: Agencija Republike Slovenije za kmetijske trge in razvoj podeželja, Dunajska 160, 1000 Ljubljana, s pripisom »zelena trgatev«, jo odda v sprejemni pisarni agencije ali pošlje elektronsko s **kvalificiranim elektronskim podpisom** na elektronski poštni predal aktrp@gov.si **do 20. maja 2021**.

O vlogi odloči Agencija z odločbo, **najpozneje do 20. septembra 2021**.